በ2007 የ11 ነጥብ 4 በመቶ አጠቃላይ የኢኮኖሚ እድገት ይጠበቃል
የገንዘብና ኢኮኖሚ ልማት ሚኒስትሩ አቶ ሱፊያን አህመድ የ2007 አመታዊ የፌደራል መንግስት ረቂቅ በጀትን ለህዝብ ተወካዮች ምክር ቤቱ አቅርበዋል። ሚኒስትሩ በዚሁ ወቅት ባለፉት ሶስት አመታት የተከናወኑ ኢኮኖሚያዊ፣ ማህበራዊ አገልግሎቶችና መሰረት ልማት ማስፋፋት ስኬታማ ስራዎች መከናወናቸውን አንስተዋል።ከ2003 እስከ 2005 የአገራችን ኢኮኖሚ የ10 በመቶ እድገት ማሳየቱን የተናገሩት አቶ ሱፊያን፥ ግብርናው 70 በመቶ፣ ኢንዱስትሪውና የአገልግሎት ዘርፉ ደግሞ የ16.9 እና 11 በመቶ እድገት ማስመዝገቡን ገልፀዋል።እድገቱ የተመዘገበው የአለም ኢኮኖሚ ፈተና ላይ በወደቀበት ወቅት በመሆኑ እጅግ አመርቂ ያደርገዋልም ነው ያሉት።ምንም እንኳ በ2004-2005 ዓ.ም የተመዘገበው አማካይ እድገት ከእቅዱ ያነሰ ቢሆንም፥ ባለፉት ሶስት አመታት የተመዘገበው እድገት እቅዱን ማሳካት እንደሚያስችልም ነው አቶ ሶፊያን የጠቆሙት።አቶ ሱፊያን አክለውም ባለፉት ሶስት አመታት የዜጎች የነብስ ወከፍ ገቢ ማደጉንና በአንፃሩ ስራ አጦች ቁጥር በከፍተኛ ደረጃ መቀነሱን አብራርተዋል።የዜጎች የነብስ ወከፍ ገቢ በ2002 ከነበረበት 373 የአሜሪካን ዶላር በ2005 ወደ 550 የአሜሪካን ዶላር ከፍ ማለቱንም ነው ሚኒስትሩ የተናገሩት።በ2003 ዓ.ም በተደረገ ጥናት ባለፉት ሶስት አመታት የስራ አጥነት ቁጥር ወደ 26.9 ዝቅ ማለቱን እንዲሁም ይህ ቁጥር በ2006 ዓ.ም ወደ 26 በመቶ ዝቅ ብሏል ብለዋል።በ2005 ዓ.ም በተመዘገበው እድገት ብቻ ከ1 ሚሊዮን በላይ ዜጎች የስራ እድል ተፈጥሯልም ነው ያሉት።በከተሞች የስራ አጥነት ምጣኔ ወደ 16 በመቶ ዝቅ ማለቱንም ተናግረዋል።ሚኒስትሩ ባለፉት ሶስት አመታት የወጪ ምርቶችን በብዛት ለማሳደግ ከፍተኛ ጥረት መደረጉን አንስተዋል።በሀገር ውስጥ የሚቀርቡት ምርቶች በአይነት፣ በብዛትና በጥራት አለመቅረብ እንዲሁም በአለም ገበያ የምርቶች ዋጋ መቀነስ የወጪ ገቢው ላይ ተፅእኖ መፍጠሩንም ነው አቶ ሶፊያን ያወሱት።በበጀት ዓመቱ ከውጪ ንግዱ የተገኘው ገቢ 2 ነጥብ 6 ቢሊዮን ዶላር ሲሆን፥ ይህም በ2005 ከተገኘው 2 ቢሊዮን ዶላር ገቢ በ5 ነጥብ 1 በመቶ ብቻ ከፍ ብሏል ነው ያሉት።በመሆኑም የግብርና ምርትና ምርታማነትን ማሳደግ፣ በማምረቻ ኢንዱስትሪ ዘርፍ የወጪ ንግድን ማስፋፋትና የሚገኘውን የውጪ ምንዛሪ ማሳደግ እንደሚገባ ጠቁመዋል።በመጀመሪያዎቹ ሶስት የእቅድ ዘመን በርካታ የመንገድ፣ የባቡር፣ የኢንዱስትሪ፣ የኢንፎርሜሽን ቴክኖሎጂ እንዲሁም የመጠጥ ውሃ ፕሮጀክቶች ተፈፃሚ ሲሆኑ፥ የሀገሪቱ የመንገድ ሽፋን በ2004 ከነበረው 56 ሺህ 190 ኪሎ ሜትር በ2006 ወደ 58 ሺህ 338 ኪሎ ሜትር ከፍ ማለቱንም ገልፀዋል።የገጠር አጠቃላይ መንገዶች 27 ሺህ 678 ኪሎ ሜትር መድረሱንም ነው ሚኒስትሩ የተናገሩት።ይህም ከገጠር ቀበሌዎች ወደ ዋና መስመሮች ለመድረስ የሚወስደው ጊዜ ወደ 2 ስአት ዝቅ ብሏል ብለዋል።አቶ ሶፊያን ጨምረውም በኢነርጂው ዘርፍ የታላቁ ህዳሴ ግድብን ጨምሮ ግዙፍ የሀይል ፕሮጀክቶች በመልካም አፈጻጸም ላይ እንደሚገኙ ተናግረዋል።በሌላ በኩል በመጠጥ ውሃና በቴሌኮም ዘርፎች የተከናወኑ አበይት ተግባራት የህብረተሰቡን የኑሮ ሁኔታ በመቀየር ላይ ናቸው ብለዋል።በሪፖርታቸው በጤናው ዘርፍም መሰረታዊ የጤና አገልግሎቶች 93 በመቶ መድረሱን ገልፀዋል ።ሀገሪቱ የህፃናትና እናቶች ሞትን በመቀነስ እምርታ ማሳየቷን የገለፁት ሚኒስትሩ፥ የህፃናትን ሞት በ2/3ኛ በመቀነስ የሚሌኒየሙን የልማት ግብ ቀድማ ማሳካት ችላለች ብለዋል።አጠቃላይ የትምህርት ተሳትፎም በ2005 94 ነጥብ 5 በመቶ ደርሷል፤  17.3 ሚሊዮን በላይ ህፃናትም በትምህርት ገበታ ላይ ይገኛሉ ብለዋል አቶ ሱፊያን።አቶ ሱፊያን የሀገር ውስጥ ገቢ በየአመቱ በ36 በመቶ እያደገ መምጣቱን ገልፀው፤ ለመሰረተ ልማት ግንበታና ለድህነት ቅነሳ የተበጀተው በጀት ከፍተኛውን ድርሻ እንደሚወስድ ጠቁመዋል።በበጀት አመቱ ከታክስና ታክስ ካልሆኑ 96 ቢሊዮን 955 ሚሊዮን ብር ከፌደራል መንግስት የተሰበሰበ ሲሆን፥ ይህም አፈፃፀሙ 88 ነጥብ 8 በመቶ መሆኑን ያሳያል ብለዋል።ከዚህም ውስጥ ከታክስ የተገኘው ገቢ 79 ቢሊዮን 471 ሚሊዮን ሲሆን፥ በእቅዱ መሰረት ለማግኘት የታቀደውን 100 ቢሊዮን ብር ለማሳካት ርብርብ ይጠይቃል ነው ያሉት።ባለፉት ሶስት አመታት የግሉ ዘርፍ በኢንዱስትሪው ሴክተር የበኩሉን ድርሻ እንዲወጣ ከፍተኛ ጥረት መደረጉን የጠቀሱት አቶ ሱፊያን፥ ለአብነትም የኢንቨስትመንት ኤጀንሲ እንዲቋቋምና የአንድ መስኮት አገልግሎት እንዲሰጥ መደረጉንና 37 የመንግስት የልማት ድርጅቶች ወደ ግል ይዞታ መዛወራቸውን ጠቅሰዋል።ዘርፉ ለኢኮኖሚ እድገትና የስራ እድል ፈጠራ ከፍተኛ አስተዋፅኦ እንዳለው በመረዳት መንግስት ከፍተኛ ትኩረት እንደሰጠውም ነው አቶ ሱፊያን ያብራሩት።በ2006 በጀት አመት 220 ሚሊዮን የአገዳና የብርዕ፣ 21 ሚሊዮን የጥራጥሬ፣ 6 ሚሊዮን የቅባት እህል በአጠቃላይ 250 ሚሊዮን ኩንታል ዋና ዋና የምግብ ምርቶች እንደሚገኙ የጠቆሙት ሚኒስትሩ፥ ይህም በ2005 ከተሰበሰው የ10 በመቶ እድገት አሳይቷል ብለዋል።በበጀት አመቱ ከኢንዱስትሪው ዘርፍ ከፍተኛውን ድርሻ ከሚወስዱት የማምረቻ እና ግንባታ ኢንዱስትሪ ዘርፎች እንዲሁም ከአገልግሎት ዘርፍ  ከፍተኛ እድገት እንደሚጠበቅ ጠቁመው፥  በአጠቃላይ በሁሉም ዘርፎች ኢኮኖሚው በ11 በመቶ እድገት እንደሚያስመዘግብ አመልክተዋል።እንደ ሚኒስትሩ ማብራሪያ በ2007 በጀት አመት የ11 ነጥብ 4 በመቶ አጠቃላይ የኢኮኖሚ እድገት እንደሚመዘገብ ታሳቢ የተደረገ ሲሆን፥ የአንድ አሀዝ የዋጋ ንረት እንደሚኖርም ይጠበቃል።የእቃዎች የሀገር ውስጥና የወጪ ገቢ በ20 ነጥብ 5 በመቶ እና 13 ነጥብ 1 በመቶ እድገት እንደሚያሳይ ታሳቢ ተደርጓል።የ2007 ለፌዴራል መንግሥት መደበኛና ለካፒታል ወጪ፣ ለክልል መንግሥታት ድጋፍና ለምዕተ ዓመቱ የልማት ማስፈፀሚያ የሚውል 178 ቢሊዮን 565 ሚሊዮን 906 ሺህ 571 ብር ተደግፎ ቀርቧል።ይህም ከ2006 በጀት አመት ጋር ሲነጻጸር በ15 ነጥብ 3 በመቶ ብልጫ  ያለው ነው።ከሀገር ውስጥ ገቢና የውጭ እርዳታ 157 ቢሊዮን 357 ሚሊዮን 943 ሺህ 657 ብር ለማግኘት ታቅዷል።በዚህም መሰረት 21 ቢሊዮን 207 ሚሊዮን 962 ሺህ 914 ብር ጉድለት ይታያል።ከሀገር ውስጥ ብድሩ ከአጠቃላይ ምርት አንፃር 1 ነጥብ 8 ብቻ በመሆኑ በዋጋ ንረት ላይ ተጽዕኖ እንደማያሳድር ታምኖበታል። (ኤፍ.ቢ.ሲ.)